b"\n_START_ARTICLE_\nMamoru Hosoda\n_START_SECTION_\nBiografia\n_START_PARAGRAPH_\nMamoru Hosoda neix el 19 setembre de 1967 a la ciutat de Kamiichi, a la prefectura de Toyama. Despr\xc3\xa9s d'estudiar pintura a l'oli a la universitat de belles arts de Kanazawa, intenta accedir sense \xc3\xa8xit a l'institut de formaci\xc3\xb3 de l'Studio Ghibli. El 1991 s'incorpora a la Toei Animation com a animador, a on va treballar a s\xc3\xa8ries de renom com Bola de drac Z (1993), Slam Dunk (1994-95) o Sailor Moon (1996). A la segona meitat de la d\xc3\xa8cada dels anys 90 s'encarrega de diversos storyboards fins que el 1999 dirigeix la primera pel\xc2\xb7l\xc3\xadcula de la franqu\xc3\xadcia Digimon Adventure, com tamb\xc3\xa9 la segona l'any 2000._NEWLINE_L'any 2001, l'Studio Ghibli contacta amb ell per dirigir El castell ambulant i deixa la Toei Animation. Aquest va ser el primer cop que l'estudi encarrega una pel\xc2\xb7l\xc3\xadcula a alg\xc3\xba que no formava part de l'equip, per\xc3\xb2 el 2002 Hosoda abandona el projecte despr\xc3\xa9s de no trobar una idea que satisf\xc3\xa9s als caps de l'Studio Ghibli i Hayao Miyazaki se'n fa c\xc3\xa0rrec de la direcci\xc3\xb3._NEWLINE_Despr\xc3\xa9s de dirigir amb la col\xc2\xb7laboraci\xc3\xb3 de l'artista Takashi Murakami el curt Superflat Monogram, que va ser usat com a publicitat de Louis Vuitton, retorna a la Toei a on dirigeix la sisena pel\xc2\xb7l\xc3\xadcula de One Piece, El bar\xc3\xb3 Omatsuri i l'illa secreta._NEWLINE_L'any 2005 abandona de nou la Toei per fer-se free-lance i s'apropa a l'estudi Madhouse. All\xc3\xa0 dirigir\xc3\xa0 les pel\xc2\xb7l\xc3\xadcules La noia que saltava a trav\xc3\xa9s del temps (2006) i Summer Wars, totes dues amb bones cr\xc3\xadtiques i guanyadores de diversos premis._NEWLINE_A l'abril de 2011 funda l'Studio Chizu amb el qual dirigeix les pel\xc2\xb7l\xc3\xadcules Wolf Children (2012) i The Boy and the Beast (2015)._NEWLINE_El 24 de setembre de 2012 neix el seu primer fill."